Sekolah Agama Kerajaan Johor

Sekolah Agama Kerajaan Johor (SAKJ) merupakan sekolah pendidikan Islam yang ditadbir terus oleh Kerajaan Johor melalui Bahagian Pendidikan Islam, Jabatan Agama Islam Negeri Johor. SAKJ diwujudkan atas titah perintah Duli Yang Maha Mulia Sultan Johor, Almarhum Sultan Abu Bakar untuk memberi pendidikan agama kepada kanak-kanak Islam di negeri Johor dengan menggunakan perantaraan Bahasa Melayu secara percuma bagi memastikan kanak-kanak Islam di Johor mendapat pendidikan agama yang teratur, sempurna dan dikawal oleh pihak pemerintah. Kini, Sekolah Agama Johor telah diterima oleh masyarakat Islam Johor sebagai satu keperluan walau pun di masa yang sama anak-anak mereka mendapat pendidikan agama menerusi matapelajaran pendidikan Islam yang diajar di Sekolah Rendah dan Menengah di bawah Kementerian Pendidikan Malaysia. Sehingga tahun 2002 jumlah murid ialah 212,030 orang yang melibatkan 3,168 orang guru. Setakat Mei 2017, terdapat 578 buah sekolah agama di seluruh negeri Johor.

Objektif

Mengenal, mempelajari, memahami, dan menghayati asas-asas aqidah dan ibadah serta sentiasa bersyukur kepada Allah.
Dapat membaca Al-Quran dengan baik dan bertajwid serta dapat memahami dan menghayati pengajaran yang terkandung di dalamnya di samping boleh menghafaz surah-surah pilihan
Membentuk peribadi mulia, berfikiran positif, berdaya kreatif, produktif serta sentiasa berdaya tahan dan berdaya maju.
Dapat memupuk kemahiran menulis dan membaca jawi serta dapat mempertahankannya.
Mempelajari, memahami dan memupuk kemahiran berbahasa Arab sama ada secara lisan dan tulisan.
Dapat melakukan dan menghayati amalan-amalan fardhu ain, fardhu kifayah dan sunat dengan baik menerusi pelajaran amali.

Syarat-syarat Kemasukan
Warganegara Malaysia 
Beragama Islam
Berumur 7 tahun pada tahun berkenaan

Pendaftaran dan Yuran
Pendaftaran masuk adalah percuma
Bayaran yuran RM1.00 sebulan (dahulunya 60 sen sebulan)
Pembayaran lain tertakluk kepada keperluan sekolah

Kurikulum
Umumnya, murid-murid Sekolah Agama Johor adalah murid-murid yang berdaftar dan belajar di Sekolah-sekolah Rendah dan Menengah Kebangsaan. Sekolah Agama Johor pula berfungsi untuk menambah, melengkap dan memperkukuhkan lagi matapelajaran pendidikan Islam. Oleh itu, kurikulum yang disediakan oleh Sekolah Agama Johor hanya menumpukan kepada matapelajaran pendidikan agama sahaja.

Ko-kurikulum
Kegiatan ko-kurikulum dijalankan secara berterusan sepanjang tahun di peringkat sekolah, zon, daerah dan negeri. Aktiviti yang dijalankan adalah seperti berikut :
Perujian Tilawah Al-Quran murid-murid lelaki dan perempuan
Pertandingan syarahan Bahasa Arab
Pertandingan mentafsir ayat Al-Quran 
Pertandingan membaca Barzanji
Pertandingan tahfiz Al-Quran
Pertandingan tarhim, azan dan iqamah
Perujian seni khat.

Struktur Pembelajaran
Hari persekolahan 5 hari seminggu [Ahad - Khamis]
Masa pembelajaran: 7.30 - 12.00 tengahari (sesi pagi) 2.00 - 6.30 petang (sesi petang)
Jam pertemuan: Tahap I - 1 jam 30 minit sehari Tahap II - 3 jam sehari
Tempoh pembelajaran: 6 tahun (7 tahun jika layak ke Darjah Khas)
Jumlah murid bagi setiap kelas: antara 20 - 39 orang.
Kedudukan umur, darjah dan masa belajar:

Halatuju Sekolah Agama Kerajaan Johor

Bagi yang lulus, mereka boleh melanjutkan pelajaran ke peringkat Darjah Khas Agama di samping meneruskan pengajiannya Sekolah Menengah Kebangsaan Kementerian Pendidikan
Berpeluang melanjutkan pelajaran ke Tingkatan 1, Sekolah-sekolah Menengah Agama Negeri Johor.

Lihat Juga
 Darjah Khas Agama Johor

Pautan luar
 Bahagian Pendidikan Jabatan Agama Johor 

Sekolah rendah agama di Malaysia
Johor